美人赋
吕向 (Tang)
帝初驰六飞之不测。奄四海而作君。曜明威。嶷崇勋。固尽善而尽美。又焉得而称云。时屯既康。圣躬之豫。乐以和操。色以怡虑。岂曰帝则。实惟君举。庸克推腹心。增耳目。燕赵郑卫楚越巴汉之邦。士农工商皂隶舆台之族。不鄙褊陋。不隔贱卑。工技者密闻。淑邈者遽知。上心由是震荡。中使载以交驰。周若云布。迅如飙发。以日系时。以时系月。德隽相次。为乐不歇。阗紫微。环帝座。蕖华灼烁。柳容婀娜。轻罗随风。长縠舒雾。肌肤红润。柔姿靡质。妖艳夭逸。绝众挺出。嬛然容冶。霍若明媚。曼睩腾光以横波。修蛾濯色以总翠。齿编贝。鬓含云。颜绰约以冰雪。气芬郁而兰薰。腰佩激而成响。首饰曜而腾文。或纤丽婉以似羸。或秾盛态而多肌。有沈静见节。有语笑呈姿。思若老成。体类婴儿。真天子所御者。非庶人当有之。洎怀春暮。睇情晷。列筵于林。方舟于水。自任纵诞。相与攀倚。鸟閒关而共娇。花散乱而增美。吹碧叶。吐红蕊。左右相视。游嬉未已。见颓景之迫濛汜。携密亲。召近臣。陈金罍与瑶席。朗月垂光而射人。列星夺采。长河灭津。然后丝竹发越。金石铿鈜。守则异器。动则和鸣。妙舞谓何尚以轻。善歌取何矜以清。齐列捷猎。按次屏营。閒直往以曳绪。欻转入而旋萦。低视候节。纡体遗声。遏行云。结遗风。众工相错。迭美不同。夕以阑。乐亦阕。醉以荡情。乐以忘节。帝曰。今日为娱。前代固无。当以共悦。可得而说。众皆蹁跹。离席迁延。咸齐首。互举酒。歌千春。称万寿。因进曰。妾家贱族。陋目褊心。陛下衣绮縠与罗纨。饰珠翠与碧金。燕私陈乎笙鼓。和乐象乎瑟琴。何恩渥以增极。而悦愉之备深。顾薄躯之无谷。空负惠以难任。有美一人。激愤含颦。凛若秋霜。肃然寒筠。乃徐进而前止。遂抗词而外陈。曰众妾面谀。不可侍君之侧。指摘背意。委曲顺色。故毁妍而成鄙。自崇谬而破直。妾异尔情。敢对以臆。若彼之来。违所亲。离厥夫。别兄弟。弃舅姑。戚族愧羞。邻里嗟吁。气哽咽以填塞。涕流离以沾濡。心绝瑶台之表。目断层城之隅。人知君命乃天不可雠。尚惧盗有移国。水或覆舟。伊自古之亡主。莫不耽此嫚游。借为元龟。鉴在宗周。众以为喜。妾以为忧。于时天颜回移。圣心感通。竟夜罢寝。须明导衷。俾革进伎乐者为荐士之官。徵艳色者为聘贤之使。阙下骏奔。王庭麇至。野无遗材。山无逸人。贲然偕道。与物恒春。若此之淑美。岂同夫玉颜绛唇。巧笑工颦。惑有国之君臣者哉。